Vier geskiet by musiekfees in AlbertonFoto: Deep in the Woods/Facebook Vier mense is Saterdag geskiet en gewond by ŉ musiekfees in Alberton aan die Oos-Rand. Lt.kol. Lungelo Dlamini, woordvoerder van die polisie, het gesê twee mense het glo in ŉ argument betrokke geraak by die Deep in the Woods-musiekfees. Een van persone het ŉ vuurwapen uitgeruk en skote afgevuur. Drie mense is gewond. Die man wat glo die skote afgevuur het is ook gewond toe ŉ polisiereservis op hom geskiet het. “Die polisie in Alberton ondersoek drie sake van poging tot moord.” Die polisie het op ŉ 9mm-pistool beslag gelê. ŉ Vrou is in die hospitaal opgeneem en is reeds ontslaan. Drie mense is in ŉ kritieke toestand in die hospitaal. Een van dié persone is onder polisiebewaking in die hospitaal en sal op drie aanklagte van poging tot moord teregstaan. Die organiseerders van die fees het in ŉ verklaring op Facebook die voorval bevestig. Volgens die organiseerders het ŉ man en sy vriendin die fees bygewoon en was daar ŉ vuurwapen in die vrou se handsak en is dit nie by ingang opgemerk nie. “Ons gedagtes en gebede is met die beseerdes en hul families,” lui die verklaring.